CELEX: 
Language: da
Date: 2019-10-01 00:00:00
Title: KOMMISSIONENS DELEGEREDE FORORDNING (EU) …/… om de nærmere bestemmelser for gennemførelsen af landingsforpligtelsen i fiskeriet efter visse demersale arter i de sydvestlige farvande i perioden 2020-2021

BEGRUNDELSE
            
            
               1.BAGGRUND FOR DEN DELEGEREDE RETSAKT
            
            
               Et af de vigtigste formål med den fælles fiskeripolitik som fastsat i forordning (EU) nr. 1380/2013
                  1
                er gradvis at eliminere udsmid i alt EU-fiskeri. Udsmid er et enormt spild af ressourcer og er til hinder for en bæredygtig udnyttelse af ressourcerne og for den økonomiske rentabilitet i fiskeriet. Landingsforpligtelsen finder fra den 1. januar 2019 anvendelse på alle fangster af arter i det demersale fiskeri, som er omfattet af fangstbegrænsninger. Den nye fælles fiskeripolitik omfatter også bestemmelser om øget regionalisering, som skal sikre, at reglerne tilpasses til de særlige karakteristika, der gør sig gældende for det enkelte fiskeri og det enkelte havområde.
            
            
               Den fælles fiskeripolitik indeholder en række bestemmelser, som skal lette gennemførelsen af landingsforpligtelsen. Der er generelle fleksibilitetsbestemmelser, som medlemsstaterne kan anvende i forbindelse med forvaltningen af kvoter. Derudover indeholder den fælles fiskeripolitik specifikke fleksibilitetsmekanismer, som skal gennemføres ved hjælp af flerårige planer eller, i mangel af sådanne, gennem såkaldte udsmidsplaner. Udsmidsplanerne er en midlertidig foranstaltning, der gælder i en begrænset periode på indledningsvis tre år, som kan fornyes for en yderligere periode på højst tre år. De udarbejdes på grundlag af fælles henstillinger, som grupper af medlemsstater fra den samme region eller det samme havområde er nået til enighed om. 
            
            
               Der er ved Kommissionens delegerede forordning (EU) 2016/2374
                  2
                fastsat en udsmidsplan for fiskeriet efter visse demersale arter i de sydvestlige farvande, som blev ophævet og erstattet af Kommissionens delegerede forordning (EU) 2018/2033
                  3
               .
            
            
               Ved denne delegerede retsakt ophæves og erstattes den gældende udsmidsplan for demersale arter i de sydvestlige farvande (delegeret forordning (EU) 2018/2033). 
            
            
               Forordning (EU) 2019/472
                  4
                om en flerårig plan for bestande, der befiskes i de vestlige farvande og tilstødende farvande, og for fiskeriet efter disse bestande blev vedtaget i 2019 og omfatter de demersale bestande i de sydvestlige farvande. 
            
            
               For alle bestande af arter i de sydvestlige farvande, der er omfattet af landingsforpligtelsen i henhold til artikel 15, stk. 1, i forordning (EU) nr. 1380/2013, tillægges Kommissionen ved artikel 13 i forordning (EU) 2019/472 beføjelser til at vedtage delegerede retsakter i overensstemmelse med artikel 18 i nævnte forordning og artikel 18 i forordning (EU) nr. 1380/2013 med henblik på at supplere forordning (EU) 2019/472 ved at fastlægge de nærmere bestemmelser for gennemførelsen af landingsforpligtelsen som fastsat i artikel 15, stk. 5, litra a)-e), i forordning (EU) nr. 1380/2013.
            
            
               I henhold til artikel 18 i forordning (EU) nr. 1380/2013 skal forslaget til delegeret retsakt være baseret på den fælles henstilling, som er udarbejdet og forelagt for Kommissionen af de berørte medlemsstater (dvs. Belgien, Spanien, Frankrig, Nederlandene og Portugal), som har en direkte forvaltningsmæssig interesse i det relevante fiskeri i regionen.
            
            
               2.HØRINGER FORUD FOR RETSAKTENS VEDTAGELSE
            
            
               Med henblik på at gennemføre den regionaliserede tilgang blev de berørte medlemsstater, som har kyst til de sydvestlige farvande, enige om, at Spanien, der varetager formandskabet for gruppen, skulle forelægge en fælles henstilling for Kommissionen. Den fælles henstilling blev indgivet til Kommissionens tjenestegrene den 31. maj 2019. Der er indsendt yderligere oplysninger på et senere tidspunkt. Den fælles henstilling blev evalueret af Den Videnskabelige, Tekniske og Økonomiske Komité for Fiskeri (STECF), hvorefter de berørte medlemsstater reviderede henstillingen den 9. august 2019. Den omfattede bl.a. følgende elementer:
            
            
               ·en beskrivelse af det fiskeri, der er omfattet af udsmidsplanen
            
            
               ·ændringer af en række undtagelser begrundet i høje overlevelsesrater
            
            
               ·ændringer af en række de minimis-undtagelser.
            
            
               I overensstemmelse med den procedure, der er beskrevet i artikel 18 i forordning (EU) nr. 1380/2013, er denne fælles henstilling resultatet af drøftelser mellem de berørte medlemsstater med kyst til de sydvestlige farvande, som har en direkte interesse i spørgsmål vedrørende fiskeriforvaltning, og der tages i den fælles henstilling hensyn til synspunkterne fra Det Rådgivende Råd for De Sydvestlige Farvande (SWW AC) og Det Rådgivende Råd for Pelagiske Bestande (PELAC), der har interesse i det fiskeri, der er omfattet af den fælles henstilling. For alle disse elementer indeholdt den fælles henstilling dokumentation, der understøtter undtagelserne og de øvrige bestemmelser i den fælles henstilling.
            
            
               Den fælles henstilling blev udarbejdet af de berørte medlemsstater, der samarbejdede i en regional struktur, hvor arbejdet på teknisk plan foregik under ledelse af en højniveaugruppe af fiskeridirektører og i nært samråd med de interesserede parter.
            
            
               I forbindelse med udarbejdelsen af den fælles henstilling blev Det Rådgivende Råd for De Sydvestlige Farvande hørt om de forskellige planlagte foranstaltninger. Gruppen af medlemsstater ønskede ligeledes i videst muligt omfang at skabe overensstemmelse med gennemførelsen af landingsforpligtelsen i andre havområder, særlig i de nordvestlige farvande.
            
            
               I den fælles henstilling henvises der til behovet for at undtage visse fangster grundet lovgivning vedrørende fiskevarer, der er uegnet til konsum og foder, dvs. forordning (EF) nr. 853/2004 og forordning (EF) nr. 1881/2006. En sådan undtagelse falder dog uden for udsmidsplanernes anvendelsesområde som fastsat i artikel 15, stk. 5, i forordning (EU) nr. 1380/2013, og kan derfor ikke indgå i fælles henstillinger, der fremsættes inden for rammerne af den fælles fiskeripolitik. Denne undtagelse er derfor ikke medtaget i nærværende forordning.
            
            
               Den fælles henstilling indeholder også en undtagelse for fisk, der er beskadiget af rovdyr. Denne undtagelse er imidlertid allerede omfattet af artikel 15, stk. 4, litra d), i forordning (EU) nr. 1380/2013 og behøver ikke at blive gennemført ved en delgereret retsakt.
            
         
         
            
               Samtlige elementer i den endelige fælles henstilling, som de berørte medlemsstater har forelagt Kommissionen, og som vedrører anvendelsen af landingsforpligtelsen i de pågældende typer fiskeri, de-minimis-undtagelserne og undtagelserne begrundet i høje overlevelsesrater, blev evalueret af STECF's relevante ekspertgruppe og på STECF's plenarmøde den 1.-5. juli 2019
                  5
               .
            
            
               Kommissionen kan på grundlag af STECF's og Kommissionens evaluering og efter præcisering af visse punkter i den fælles henstilling konkludere, at den fælles henstilling er i overensstemmelse med artikel 15, stk. 6, i forordning (EU) nr. 1380/2013 som anført ovenfor.
            
            
               Kommissionen er opmærksom på, at fiskeriet kan ændre sig over tid. Det er derfor vigtigt at præcisere, at selv om der tidligere er indrømmet undtagelser for hele udsmidsplanens varighed (dvs. tre eller fem år), betyder det ikke, at de automatisk videreføres eller fornyes i den næste udsmidsplan. Eftersom fangstsammensætningen, fiskeriteknologien eller fiskeriadfærden hos de flåder, der er omfattet af en undtagelse, kan have ændret sig, er der behov for, at STECF tager allerede fastsatte undtagelser op til fornyet gennemgang, tre eller fem år efter at de oprindelig blev indrømmet, og at medlemsstaterne igen forelægger STECF begrundelser og videnskabelige data til gennemgang.
            
            
               3.JURIDISKE ASPEKTER AF DEN DELEGEREDE RETSAKT
            
            
               Resumé af forslaget
            
            
               Det vigtigste retlige skridt består i at vedtage foranstaltninger til at lette gennemførelsen af landingsforpligtelsen.
            
            
               Det fastsættes i forordningen, hvilke arter og hvilket fiskeri de særlige foranstaltninger skal finde anvendelse på, dvs. de minimis-undtagelser og undtagelser begrundet i høje overlevelsesrater.
            
            
               Retsgrundlag
            
            
               Artikel 13 i forordning (EU) 2019/472.
            
            
               Nærhedsprincippet
            
            
               Forslaget henhører under Den Europæiske Unions enekompetence.
            
            
               Proportionalitetsprincippet
            
            
               Forslaget ligger inden for rammerne af de delegerede beføjelser, der er tillagt Kommissionen ved artikel 15, stk. 6, i forordning (EU) nr. 1380/2013, og går ikke videre, end hvad der er nødvendigt for at opfylde formålet med nævnte bestemmelse.
            
            
               Reguleringsmiddel/reguleringsform
            
            
               Foreslået retsakt: Kommissionens delegerede forordning.
            
            
               Andre midler vil ikke være hensigtsmæssige af følgende årsag: Kommissionen har fået tillagt beføjelser til at vedtage en udsmidsplan ved hjælp af delegerede retsakter. Medlemsstater med en direkte forvaltningsmæssig interesse har forelagt en fælles henstilling. De foranstaltninger, der er indeholdt i den fælles henstilling og medtaget i dette forslag, er baseret på den bedste tilgængelige videnskabelige rådgivning og opfylder alle de relevante krav i artikel 18, stk. 5, i forordning (EU) nr. 1380/2013.
            
            
               KOMMISSIONENS DELEGEREDE FORORDNING (EU) …/…
            
            
               af 1.10.2019
            
            
               om de nærmere bestemmelser for gennemførelsen af landingsforpligtelsen i fiskeriet efter visse demersale arter i de sydvestlige farvande i perioden 2020-2021
            
            
               EUROPA-KOMMISSIONEN HAR —
            
         
         
            
               under henvisning til traktaten om Den Europæiske Unions funktionsmåde,
            
            
               under henvisning til Europa-Parlamentets og Rådets forordning (EU) nr. 1380/2013 af 11. december 2013 om den fælles fiskeripolitik, ændring af Rådets forordning (EF) nr. 1954/2003 og (EF) nr. 1224/2009 og ophævelse af Rådets forordning (EF) nr. 2371/2002 og (EF) nr. 639/2004 samt Rådets afgørelse 2004/585/E
                  6
               F, særlig artikel 15, stk. 6, og artikel 18, stk. 1 og 3,
            
            
               under henvisning til Europa-Parlamentets og Rådets forordning (EU) 2019/472
                  7
                af 19. marts 2019 om en flerårig plan for bestande, der befiskes i de vestlige farvande, særlig artikel 13, og
            
            
               ud fra følgende betragtninger:
            
            
               (1)Målet med forordning (EU) nr. 1380/2013 er gradvis at eliminere udsmid i alt EU-fiskeri, ved at der indføres en landingsforpligtelse for fangster af arter, der er omfattet af fangstbegrænsninger.
            
            
               (2)Der skal i henhold til artikel 9 i forordning (EU) nr. 1380/2013 vedtages flerårige planer med bevaringsforanstaltninger for fiskeriet efter visse bestande i det relevante geografiske område.
            
            
               (3)I disse flerårige planer fastsættes de nærmere bestemmelser for gennemførelsen af landingsforpligtelsen, og Kommissionen kan tillægges beføjelser til at præcisere disse bestemmelser yderligere på grundlag af fælles henstillinger, der er udarbejdet af medlemsstaterne.
            
            
               (4)Den 19. marts 2019 vedtog Europa-Parlamentet og Rådet forordning (EU) 2019/472
                  8
                om en flerårig plan for bestande, der befiskes i de vestlige farvande. Ved artikel 13 i forordning (EU) 2019/472 tillægges Kommissionen beføjelser til på grundlag af fælles henstillinger fra medlemsstaterne at vedtage delegerede retsakter med henblik på at supplere samme forordning ved at fastlægge de nærmere bestemmelser for gennemførelsen af landingsforpligtelsen som fastsat i artikel 15, stk. 5, litra a)-e), i forordning (EU) nr. 1380/2013 for alle bestande af arter i de vestlige farvande, der er omfattet af nævnte forpligtelse i henhold til artikel 15, stk. 1, i forordning (EU) nr. 1380/2013.
            
            
               (5)Belgien, Spanien, Frankrig, Nederlandene og Portugal har en direkte interesse i spørgsmål vedrørende fiskeriforvaltning i de sydvestlige farvande. Kommissionen har ved delegeret forordning (EU) 2016/2374
                  9
                fastsat en udsmidsplan for fiskeriet efter visse demersale arter i de sydvestlige farvande, der som følge af en fælles henstilling indgivet i 2018 af Belgien, Spanien, Frankrig, Nederlandene og Portugal er ophævet og erstattet af Kommissionens delegerede forordning (EU) 2018/2033
                  10
               . 
            
            
               (6)Den 31. maj 2019 forelagde Belgien, Spanien, Frankrig, Nederlandene og Portugal Kommissionen en ny fælles henstilling efter at have hørt Det Rådgivende Råd for De Sydvestlige Farvande og Det Rådgivende Råd for Pelagiske Bestande. Den fælles henstilling blev ændret den 9. august 2019. Der er indhentet videnskabelige bidrag fra de relevante videnskabelige organer, og disse er gennemgået af Den Videnskabelige, Tekniske og Økonomiske Komité for Fiskeri (STECF)
                  11
               . Kommissionen forelagde de pågældende foranstaltninger til skriftlig høring i ekspertgruppen, der består af repræsentanter for de 28 medlemsstater, med Europa-Parlamentet som observatør.
            
            
               (7)Delegeret forordning (EU) 2018/2033 indeholder en undtagelse fra landingsforpligtelsen for jomfruhummer, der tages med bundtrawl i Det Internationale Havundersøgelsesråds (ICES') underområde 8 og 9, og for spidstandet blankesten, der tages med ikke-industrielle redskaber ("voracera"-liner) i ICES-afsnit 9a, idet den foreliggende videnskabelige dokumentation viste, at overlevelsesraterne sandsynligvis vil være høje, når man tager specifikationerne for de redskaber, der anvendes til fangst af denne art, samt fangstmetoderne og økosystemet i betragtning. I sin vurdering konkluderede STECF
                  12
               , at de seneste forsøg og undersøgelser, der blev afsluttet i perioden 2016-2018, viser overlevelsesrater for jomfruhummer i samme interval som den overlevelsesrate, der blev observeret i tidligere vurderinger. Medlemsstaterne har forelagt dokumentation for overlevelsesraterne ved udsmid af spidstandet blankesten for STECF, som har konkluderet
                  13
               , at undtagelsen er velbegrundet. Eftersom omstændighederne ikke har ændret sig, bør denne undtagelse begrundet i høje overlevelsesrater bibeholdes i udsmidsplanen for fiskeriet efter demersale arter i de sydvestlige farvande for perioden 2020-2021.
            
            
               (8)Ved delegeret forordning (EU) 2018/2033 blev der indrømmet en undtagelse begrundet i høje overlevelsesrater for rokker, der tages med alle redskaber i ICES-underområde 8 og 9, i afventning af at der forelægges detaljeret videnskabelig dokumentation for overlevelsesraterne for alle fartøjskategorier og kombinationer af redskaber, områder og arter. Ifølge STECF giver de overlevelsesdata, som medlemsstaterne har indsamlet, et vist indblik i situationen
                  14
               , men der er behov for yderligere oplysninger. Hvis det skal være muligt at indsamle de relevante data, er det nødvendigt at fortsætte fiskeriet. Undtagelsen kan derfor indrømmes, idet medlemsstaterne dog bør forpligtes til at fremlægge relevante data, således at STECF bliver i stand til fuldt ud at vurdere, om undtagelsen er berettiget, og Kommissionen kan foretage sin gennemgang. Medlemsstater med en direkte forvaltningsmæssig interesse bør senest den 1. maj hvert år, fremsende følgende: a) en køreplan for, hvordan overlevelsesraten kan forbedres, og som kan bidrage til at udfylde de datahuller, som STECF har identificeret; planen skal evalueres årligt af STECF, b) årlige rapporter om de fremskridt, der er gjort, og de ændringer eller justeringer af overlevelsesprogrammerne, der er foretaget.
            
            
               (9)Det blev ved undersøgelsen af overlevelsesraterne for rokker konstateret, at pletrokker (Leucoraja naevus) har en væsentligt lavere overlevelsesrate end andre arter. Den videnskabelige viden om nævnte arts overlevelsesmønster er desuden heller ikke fyldestgørende. Medlemsstaterne har fremlagt dokumentation om pletrokkers levedygtighed på længere sigt og overlevelse umiddelbart efter udsmid. STECF har gennemgået den forelagte dokumentation og har konkluderet
                  15
               , at dataene viser, at der er udsving i pletrokkers levedygtighed, og at dataene ikke er repræsentative for forholdene i det kommercielle fiskeri, og STECF kan ikke udelukke, at overlevelsesraten for pletrokker er tæt på nul. Undtagelsen bør derfor kun indrømmes for to år for pletrokker, der fanges med toggergarn i ICES-underområde 8 og 9, og for ét år for pletrokker, der fanges med trawl i ICES-underområde 8. Resultaterne af de igangværende forsøg og de foranstaltninger, der tager sigte på at øge overlevelsesraten, bør snarest muligt indsamles og forelægges for STECF, således at STECF hurtigst muligt og senest den 1. maj 2020 kan forelægge en vurdering af situationen for pletrokker, der fanges med trawl i ICES-underområde 8, og senest den 1. maj hvert år for pletrokker, der fanges med toggergarn i ICES-underområde 8 og 9.
            
            
               (10)Delegeret forordning (EU) 2018/2033 indeholder de minimis-undtagelser fra landingsforpligtelsen, jf. artikel 15, stk. 5, litra c), i forordning (EU) nr. 1380/2013, for almindelig tunge, der fanges med bomtrawl og bundtrawl i ICES-afsnit 8a og 8b, og for almindelig tunge, der fanges med toggergarn og garn i ICES-afsnit 8a og 8b. STECF har gennemgået de oplysninger, som medlemsstaterne har fremlagt til støtte for disse undtagelser
                  16
               . STECF har konkluderet, at den fælles henstilling indeholdt rimelige begrundelser for de vanskeligheder, der er forbundet med at øge selektiviteten, og de uforholdsmæssigt høje omkostninger, der er forbundet med håndteringen af uønskede fangster. Eftersom omstændighederne ikke har ændret sig, bør de minimis-undtagelserne bibeholdes i udsmidsplanen for fiskeriet efter demersale arter i de sydvestlige farvande i perioden 2020-2021.
            
            
               (11)Delegeret forordning (EU) 2018/2033 indeholder en midlertidig de minimis-undtagelse fra landingsforpligtelsen, jf. artikel 15, stk. 5, litra c), i forordning (EU) nr. 1380/2013, for kulmule, der fanges med trawl og vod i ICES-underområde 8 og 9. STECF har gennemgået den dokumentation for undtagelsen, som medlemsstaterne har fremlagt i den nye fælles henstilling, og har konkluderet
                  17
               , at der ifølge selektivitetsforsøgene ikke på nuværende tidspunkt findes mere selektive anordninger. STECF har bemærket, at de foreliggende oplysninger viser en betydelig forøgelse af omkostningerne ved håndtering af uønskede fangster. Medlemsstaterne foretager i øjeblikket en yderligere undersøgelse af de uforholdsmæssige omkostninger, også dem, der vedrører kulmule. Hvis det skal være muligt at indsamle de relevante data, er det nødvendigt at fortsætte fiskeriet. Undtagelsen kan derfor indrømmes, idet medlemsstaterne dog bør forpligtes til at fremlægge relevante data, således at STECF bliver i stand til fuldt ud at vurdere, om undtagelsen er berettiget, og Kommissionen kan foretage sin gennemgang. De berørte medlemsstater bør foretage yderligere forsøg og indsende oplysninger tidligst muligt, dog senest den 1. maj hvert år, således at STECF kan vurdere dem.
            
            
               (12)I den nye fælles henstilling foreslås det at udvide undtagelsen begrundet i høje overlevelsesrater for spidstandet blankesten, der fanges med kroge og liner, til foruden ICES-underområde 10 at omfatte ICES-underområde 8 og ICES-afsnit 9a. Medlemsstaterne har forelagt videnskabelig dokumentation, der viser en høj overlevelsesrate ved udsmid af spidstandet blankesten i nævnte fiskeri i ICES-underområde 8 og ICES-afsnit 9a. Der er forelagt yderligere dokumentation for overlevelsesraterne i ICES-underområde 8 og ICES-afsnit 9a for STECF, som har konkluderet
                  18
               , at der er visse begrænsninger ved de metoder, der er anvendt, navnlig den korte overvågningsperiode, som sandsynligvis vil kunne føre til en overvurdering af overlevelsesraterne. Der er behov for yderligere undersøgelser for at opnå pålidelige overlevelsesdata. Undtagelsen kan derfor indrømmes, idet medlemsstaterne dog bør forpligtes til at fremlægge relevante data, således at STECF bliver i stand til fuldt ud at vurdere, om undtagelsen er berettiget, og Kommissionen kan foretage sin gennemgang. Medlemsstater med en direkte forvaltningsmæssig interesse bør senest den 1. maj hvert år, fremsende følgende: a) årlige rapporter om de fremskridt, der er gjort, og de ændringer eller justeringer af overlevelsesprogrammerne, der er foretaget. Rapporterne skal vurderes af STECF.
            
            
               (13)Delegeret forordning (EU) 2018/2033 indeholder en de minimis-undtagelse for beryxarter, der fanges med kroge og liner i ICES-underområde 10. STECF har gennemgået medlemsstaternes oplysninger og har konkluderet
                  19
               , at de fremlagte oplysninger indeholdt velbegrundede argumenter for, at yderligere forbedringer af selektiviteten er vanskelige at opnå, eller at der er uforholdsmæssigt store omkostninger ved håndtering af uønskede fangster. Eftersom omstændighederne ikke har ændret sig, bør denne de minimis-undtagelse derfor indgå i den nye udsmidsplan for perioden 2020-2021.
            
            
               (14)Den nye fælles henstilling indeholder nye de minimis-undtagelser for:
            
            
               –hestemakrel, der fanges med trawl og vod i ICES-underområde 8 og 9
            
            
               –hestemakrel, der fanges med garn i ICES-underområde 8 og 9 og i afsnit 34.1.1, 34.1.2, 34.2.0 henhørende under Komitéen for Fiskeriet i det Østlige Centrale Atlanterhav (CECAF)
            
         
         
            
               –makrel, der fanges med trawl og vod i ICES-underområde 8 og 9
            
            
               –makrel, der fanges med garn i ICES-underområde 8 og 9 og i CECAF-afsnit 34.1.1, 34.1.2 og 34.2.0
            
            
               –glashvarre, der fanges med trawl og vod i ICES-underområde 8 og 9
            
            
               –glashvarre, der fanges med garn i ICES-underområde 8 og 9
            
            
               –rødspætte, der fanges med trawl og vod i ICES-underområde 8 og 9
            
            
               –rødspætte, der fanges med garn i ICES-underområde 8 og 9
            
            
               –havtaske, der fanges med trawl og vod i ICES-underområde 8 og 9
            
            
               –havtaske, der fanges med garn i ICES-underområde 8 og 9
            
            
               –hvilling, der fanges med trawl og vod i ICES-underområde 8
            
            
               –hvilling, der fanges med garn i ICES-underområde 8
            
            
               –lubbe, der fanges med trawl og vod i ICES-underområde 8 og 9
            
            
               –lubbe, der fanges med garn i ICES-underområde 8 og 9.
            
            
               (15)STECF har gennemgået de oplysninger, som medlemsstaterne har forelagt om de nye de minimis-undtagelser for hestemakrel og makrel, der fanges med trawl og vod i ICES-underområde 8 og 9, og har konkluderet
                  20
               , at det ifølge de relevante forsøg ikke er muligt at reducere mængden af udsmid. STECF har gjort opmærksom på, at medlemsstaterne har til hensigt at udføre yderligere undersøgelser med henblik på at dokumentere de uforholdsmæssige omkostninger, som nævnte undtagelser begrundes i. Eftersom det er vanskeligt at opnå bedre selektivitet, kan undtagelserne indrømmes for ét år, idet medlemsstaterne dog bør forpligtes til at fremlægge relevante data, således at STECF bliver i stand til fuldt ud at vurdere, om undtagelserne er berettiget, og Kommissionen kan foretage sin gennemgang. De berørte medlemsstater bør foretage yderligere forsøg og indsende oplysninger hurtigst muligt, dog senest den 1. maj 2020, således at STECF kan vurdere dem. Undtagelserne bør derfor anvendes midlertidigt indtil den 31. december 2020.
            
            
               (16)STECF har gennemgået de oplysninger, som medlemsstaterne har forelagt om de nye de minimis-undtagelser for glashvarre, rødspætte, havtaske, hvilling og lubbe, der fanges med trawl og vod i ICES-underområde 8 og 9, og har konkluderet
                  21
               , at der formodentlig vil foreligge yderligere dokumentation til støtte for undtagelserne for havtaske og glashvarre, når Spanien har afsluttet sin undersøgelse af uforholdsmæssige omkostninger. STECF gør opmærksom på, at medlemsstaterne bør påtage sig at foretage yderligere undersøgelser, der kan underbygge undtagelserne for hvilling og lubbe. Eftersom det er vanskeligt at opnå bedre selektivitet, kan undtagelserne indrømmes for ét år, idet medlemsstaterne dog bør forpligtes til at fremlægge relevante data, således at STECF bliver i stand til fuldt ud at vurdere, om undtagelserne er berettiget, og Kommissionen kan foretage sin gennemgang. De berørte medlemsstater bør foretage yderligere forsøg og indsende oplysninger hurtigst muligt, dog senest den 1. maj 2020, således at STECF kan vurdere dem. Undtagelserne bør derfor anvendes midlertidigt indtil den 31. december 2020.
            
            
               (17)STECF har gennemgået de oplysninger, som medlemsstaterne har forelagt om de nye de minimis-undtagelser for hestemakrel og makrel, der fanges med garn i ICES-underområde 8 og 9 og CECAF-afsnit 34.1.1, 34.1.2 og 34.2.0, og har konkluderet
                  22
               , at oplysningerne om vanskelighederne med at øge selektiviteten er troværdige, når man tager det pågældende fiskeri i betragtning. STECF tog ad notam, at der i øjeblikket foretages en undersøgelse af uforholdsmæssige omkostninger i det spanske garnfiskeri, og at resultaterne bør vurderes af STECF, når de foreligger. Eftersom det er vanskeligt at opnå bedre selektivitet, kan undtagelserne indrømmes for ét år, idet medlemsstaterne dog bør forpligtes til at fremlægge relevante data, således at STECF bliver i stand til fuldt ud at vurdere, om undtagelserne er berettiget, og Kommissionen kan foretage sin gennemgang. De berørte medlemsstater bør foretage yderligere forsøg og indsende oplysninger hurtigst muligt, dog senest den 1. maj 2020, således at STECF kan vurdere dem. Undtagelserne bør derfor anvendes midlertidigt indtil den 31. december 2020.
            
            
               (18)STECF har gennemgået de oplysninger, som medlemsstaterne har forelagt om de nye de minimis-undtagelser for glashvarre, rødspætte, havtaske, hvilling og lubbe, der fanges med garn i ICES-underområde 8 og 9, og har konkluderet
                  23
               , at det potentielle tab af salgbare fisk som følge af øget selektivitet i dette fiskeri ikke er kvantificeret, og at det ikke fremgår klart, hvordan et sådant tab ville være fordelt på de enkelte typer garnfiskeri. STECF har udtalt, at medlemsstaterne bør fremlægge specifikke oplysninger for hver type garnfiskeri. Eftersom det er vanskeligt at opnå bedre selektivitet, kan undtagelserne indrømmes for ét år, idet medlemsstaterne dog bør forpligtes til at fremlægge relevante data, således at STECF bliver i stand til fuldt ud at vurdere, om undtagelserne er berettiget, og Kommissionen kan foretage sin gennemgang. De berørte medlemsstater bør foretage yderligere forsøg og indsende oplysninger hurtigst muligt, dog senest den 1. maj 2020, således at STECF kan vurdere dem. Undtagelserne bør derfor anvendes midlertidigt indtil den 31. december 2020.
            
            
               (19)For at sikre pålidelige skøn over niveauet for udsmid med henblik på fastsættelsen af de samlede tilladte fangstmængder (TAC'er) bør medlemsstaterne — i de tilfælde, hvor de minimis-undtagelsen er baseret på ekstrapolering af ufuldstændige oplysninger om situationer og flåder — indsende nøjagtige og kontrollerbare data for hele den flåde, der er omfattet af den pågældende undtagelse.
            
            
               (20)De foranstaltninger, der foreslås i den nye fælles henstilling, er i overensstemmelse med artikel 15, stk. 4, artikel 15, stk. 5, litra c), og artikel 18, stk. 3, i forordning (EU) nr. 1380/2013 og kan derfor indgå i nærværende forordning.
            
            
               (21)Kommissionen har i henhold til artikel 18 i forordning (EU) nr. 1380/2013 taget hensyn til både STECF's vurdering og til kravet om, at medlemsstaterne sikrer fuld gennemførelse af landingsforpligtelsen. Det er i flere tilfælde nødvendigt at fortsætte fiskeriet og indsamlingen af data, således at der kan følges op på bemærkningerne fra STECF. Der bør i nævnte tilfælde følges en pragmatisk og forsigtig tilgang til fiskeriforvaltning ved at indrømme undtagelserne midlertidigt. Hvis undtagelserne ikke indrømmes, vil det være til hinder for indsamlingen af de data, der er nødvendige for en korrekt og kvalificeret forvaltning af udsmid med henblik på landingsforpligtelsens fuldstændige ikrafttrædelse.
            
            
               (22)Delegeret forordning (EU) 2018/2033 bør derfor ophæves og erstattes med en ny forordning.
            
         
         
            
               (23)Eftersom foranstaltningerne i nærværende forordning har en direkte indvirkning på de økonomiske aktiviteter og planlægningen af EU-fartøjernes fangstsæson, bør forordningen træde i kraft umiddelbart efter offentliggørelsen. Den bør anvendes fra den 1. januar 2020 —
            
            
               VEDTAGET DENNE FORORDNING:
            
            
               Artikel 1
               Gennemførelse af landingsforpligtelsen 
            
            
               I ICES-underområde 8, 9 og 10 og i CECAF-afsnit 34.1.1, 34.1.2 og 34.2.0 finder landingsforpligtelsen i artikel 15, stk. 1, i forordning (EU) nr. 1380/2013 i perioden 2020-2021 anvendelse på demersale arter i overensstemmelse med nærværende forordning.
            
            
               Artikel 2
               Definitioner
            
            
               Ved "Voracera"-liner forstås: mekaniserede krogliner, der er konstrueret og fremstillet i lokalområdet, og som anvendes af den ikke-industrielle flåde, der fisker efter spidstandet blankesten i farvandene ud for det sydlige Spanien i ICES-afsnit 9a.
            
            
               Artikel 3
               Undtagelse begrundet i høje overlevelsesrater for jomfruhummer
            
            
               1.Undtagelsen fra landingsforpligtelsen for arter, som ifølge den videnskabelige dokumentation udviser høje overlevelsesrater, jf. artikel 15, stk. 4, litra b), i forordning (EU) nr. 1380/2013, finder anvendelse på jomfruhummer (Nephrops norvegicus), der fanges i ICES-underområde 8 og 9 med bundtrawl (redskabskode
                  24
               : OTB, OTT, PTB, TBN, TBS, TB, TBB, OT, PT, TX). 
            
            
               2.Ved udsmid af jomfruhummer, der fanges som omhandlet i stk. 1, genudsættes jomfruhummerne straks i det område, hvori de er fanget.
            
            
               Artikel 4
               Undtagelse begrundet i høje overlevelsesrater for rokker
            
            
               1.Undtagelsen fra landingsforpligtelsen for arter, som ifølge den videnskabelige dokumentation udviser høje overlevelsesrater, jf. artikel 15, stk. 4, litra b), i forordning (EU) nr. 1380/2013, finder anvendelse på rokker (Rajiformes), der fanges med et hvilket som helst redskab i ICES-underområde 8 og 9. 
            
            
               2.Ved udsmid af rokker, der fanges som omhandlet i stk. 1, genudsættes rokkerne straks.
            
            
               3.Medlemsstater, der har en direkte forvaltningsmæssig interesse, fremsender tidligst muligt, dog senest den 1. maj hvert år, yderligere videnskabelig dokumentation til støtte for undtagelsen i stk. 1. Den Videnskabelige, Tekniske og Økonomiske Komité for Fiskeri forelægger en vurdering af den videnskabelige dokumentation senest den 31. juli hvert år.
            
            
               4.Undtagelsen i stk. 1 finder anvendelse på pletrokker:
            
            
               –der fanges med toggergarn i ICES-underområde 8 og 9, indtil den 31. december 2021. Medlemsstater, der har en direkte forvaltningsmæssig interesse, fremsender tidligst muligt, dog senest den 1. maj hvert år, yderligere videnskabelig dokumentation til støtte for undtagelsen for pletrokker, der fanges med toggergarn. Den Videnskabelige, Tekniske og Økonomiske Komité for Fiskeri forelægger en vurdering af den videnskabelige dokumentation senest den 31. juli hvert år
            
            
               –der fanges med trawl i ICES-underområde 8, indtil den 31. december 2020. Medlemsstater, der har en direkte forvaltningsmæssig interesse, fremsender hurtigst muligt, dog senest den 1. maj 2020, yderligere videnskabelig dokumentation til støtte for undtagelsen for pletrokker, der fanges med bundtrawl. Den Videnskabelige, Tekniske og Økonomiske Komité for Fiskeri forelægger en vurdering af den videnskabelige dokumentation senest den 31. juli 2020. 
            
            
               Artikel 5
               Undtagelse begrundet i høje overlevelsesrater for spidstandet blankesten
            
            
               1.Undtagelsen fra landingsforpligtelsen for arter, som ifølge den videnskabelige dokumentation udviser høje overlevelsesrater, jf. artikel 15, stk. 4, litra b), i forordning (EU) nr. 1380/2013, finder anvendelse på spidstandet blankesten (Pagellus bogaraveo), der fanges med ikke-industrielle voracera-liner i ICES-afsnit 9a, og på spidstandet blankesten (Pagellus bogaraveo), der fanges med kroge og liner (redskabskode: LHP, LHM, LLS, LLD), i ICES-underområde 8 og 10 og i ICES-afsnit 9a.
            
            
               2.Medlemsstater, der har en direkte forvaltningsmæssig interesse, fremsender tidligst muligt, dog senest den 1. maj hvert år, yderligere videnskabelig dokumentation til støtte for undtagelsen i stk. 1 for spidstandet blankesten, der fanges med kroge og liner i ICES-område 8 og 10 og i ICES-afsnit 9a. Den Videnskabelige, Tekniske og Økonomiske Komité for Fiskeri forelægger en vurdering af den videnskabelige dokumentation senest den 31. juli hvert år.
            
            
               3.Ved udsmid af spidstandet blankesten, der fanges som omhandlet i stk. 1, genudsættes de spidstandede blankesten straks.
            
         
         
            
               Artikel 6
               De minimis-undtagelser
            
            
               1.Uanset artikel 15, stk. 1, i forordning (EU) nr. 1380/2013 er det tilladt at smide følgende mængder ud, jf. artikel 15, stk. 5, litra c), i nævnte forordning:
            
            
               (a)for kulmule (Merluccius merluccius), op til højst 5 % af de samlede årlige fangster af denne art, der tages af fartøjer, der anvender trawl og vod (redskabskode: OTT, OTB, PTB, OT, PT, TBN, TBS, TX, SSC, SPR, TB, SDN, SX, SV) i ICES-underområde 8 og 9
            
            
               Medlemsstater, der har en direkte forvaltningsmæssig interesse, fremsender hurtigst muligt hvert år, dog senest den 1. maj 2020, yderligere videnskabelig dokumentation til støtte for denne undtagelse. Den Videnskabelige, Tekniske og Økonomiske Komité for Fiskeri forelægger en vurdering af den videnskabelige dokumentation senest den 31. juli hvert år
            
            
               (b)for almindelig tunge (Solea solea), op til højst 5 % af de samlede årlige fangster af denne art, der tages af fartøjer, der anvender bomtrawl og bundtrawl (redskabskode: OTB, OTT, PTB, TBN, TBS, TBB, OT, PT, TX) i ICES-afsnit 8a og 8b
            
            
               (c)for almindelig tunge (Solea solea), op til højst 3 % af de samlede årlige fangster af denne art, der tages af fartøjer, der anvender toggergarn og garn (redskabskode: GNS, GN, GND, GNC, GTN, GTR, GEN) i ICES-afsnit 8a og 8b
            
            
               (d)for beryxarter (Beryx spp.), op til højst 5 % af de samlede årlige fangster af disse arter, der tages af fartøjer, der anvender kroge og liner (redskabskode: LHP, LHM, LLS, LLD) i ICES-underområde 10
            
            
               (e)for hestemakrel (Trachurus spp.), op til højst 7 % i 2020 af de samlede årlige fangster af hestemakrel, der tages af fartøjer, der anvender bomtrawl, bundtrawl og vod (redskabskode: OTB, OTT, PTB, TBN, TBS, TBB, OT, PT, TX, SSC, SPR, SDN, SX, SV) i ICES-underområde 8 og 9
            
            
               (f)for hestemakrel (Trachurus spp.), op til højst 3 % i 2020 af de samlede årlige fangster af hestemakrel, der tages af fartøjer, der anvender garn (redskabskode: GNS, GND, GNC, GTR, GTN) i ICES-underområde 8, 9 og 10 og i CECAF-afsnit 34.1.1, 34.1.2 og 34.2.0
            
            
               (g)for makrel (Scomber scombrus), op til højst 7 % i 2020 af de samlede årlige fangster af denne art, der tages af fartøjer, der anvender bomtrawl, bundtrawl og vod (redskabskode: OTB, OTT, PTB, TBN, TBS, TBB, OT, PT, TX, SSC, SPR, SDN, SX, SV) i ICES-underområde 8 og 9
            
            
               (h)for makrel (Scomber scombrus), op til højst 3 % i 2020 af de samlede årlige fangster af denne art, der tages af fartøjer, der anvender garn (redskabskode: GNS, GND, GNC, GTR, GTN) i ICES-underområde 8 og 9 og i CECAF-afsnit 34.1.1, 34.1.2 og 34.2.0
            
            
               (i)for glashvarre (Lepidorhombus spp.), op til højst 5 % i 2020 af de samlede årlige fangster af glashvarre, der tages af fartøjer, der anvender bomtrawl, bundtrawl og vod (redskabskode: OTB, OTT, PTB, TBN, TBS, TBB, OT, PT, TX, SSC, SPR, SDN, SX, SV) i ICES-underområde 8 og 9
            
            
               (j)for glashvarre (Lepidorhombus spp.), op til højst 4 % i 2020 af de samlede årlige fangster af glashvarre, der tages af fartøjer, der anvender garn (redskabskode: GNS, GND, GNC, GTR, GTN) i ICES-underområde 8 og 9 
            
            
               (k)for rødspætte (Pleuronectes platessa), op til højst 5 % i 2020 af de samlede årlige fangster af denne art, der tages af fartøjer, der anvender bomtrawl, bundtrawl og vod (redskabskode: OTB, OTT, PTB, TBN, TBS, TBB, OT, PT, TX, SSC, SPR, SDN, SX, SV) i ICES-underområde 8 og 9
            
            
               (l)for rødspætte (Pleuronectes platessa), op til højst 3 % i 2020 af de samlede årlige fangster af denne art, der tages af fartøjer, der anvender garn (redskabskode: GNS, GND, GNC, GTR, GTN) i ICES-underområde 8 og 9
            
            
               (m)for havtaske (Lophiidae), op til højst 5 % i 2020 af de samlede årlige fangster af havtaske, der tages af fartøjer, der anvender bomtrawl, bundtrawl og vod (redskabskode: OTB, OTT, PTB, TBN, TBS, TBB, OT, PT, TX, SSC, SPR, SDN, SX, SV) i ICES-underområde 8 og 9
            
            
               (n)for havtaske (Lophiidae), op til højst 4 % i 2020 af de samlede årlige fangster af havtaske, der tages af fartøjer, der anvender garn (redskabskode: GNS, GND, GNC, GTR, GTN) i ICES-underområde 8 og 9
            
            
               (o)for hvilling (Merlangius merlangus), op til højst 5 % i 2020 af de samlede årlige fangster af denne art, der tages af fartøjer, der anvender bomtrawl, bundtrawl og vod (redskabskode: OTB, OTT, PTB, TBN, TBS, TBB, OT, PT, TX, SSC, SPR, SDN, SX, SV) i ICES-underområde 8
            
            
               (p)for hvilling (Merlangius merlangus), op til højst 4 % i 2020 af de samlede årlige fangster af denne art, der tages af fartøjer, der anvender garn (redskabskode: GNS, GND, GNC, GTR, GTN) i ICES-underområde 8
            
            
               (q)for lubbe (Pollachius pollachius), op til højst 5 % i 2020 af de samlede årlige fangster af denne art, der tages af fartøjer, der anvender bomtrawl, bundtrawl og vod (redskabskode: OTB, OTT, PTB, TBN, TBS, TBB, OT, PT, TX, SSC, SPR, SDN, SX, SV) i ICES-underområde 8 og 9
            
         
         
            
               (r)for lubbe (Pollachius pollachius), op til højst 2 % i 2020 af de samlede årlige fangster af denne art, der tages af fartøjer, der anvender garn (redskabskode: GNS, GND, GNC, GTR, GTN) i ICES-underområde 8 og 9
            
            
               2.De minimis-undtagelserne i stk. 1, litra e)-r), anvendes midlertidigt indtil den 31. december 2020. Medlemsstater, der har en direkte forvaltningsmæssig interesse, fremsender hurtigst muligt, dog senest den 1. maj 2020, yderligere videnskabelig dokumentation til støtte for disse undtagelser. Den Videnskabelige, Tekniske og Økonomiske Komité for Fiskeri forelægger en vurdering af den videnskabelige dokumentation senest den 31. juli 2020.
            
            
               Artikel 7
               Ophævelse
            
            
               Delegeret forordning (EU) 2018/2033 ophæves.
            
            
               Artikel 8
               Ikrafttræden
            
            
               Denne forordning træder i kraft dagen efter offentliggørelsen i Den Europæiske Unions Tidende.
            
            
               Den finder anvendelse fra den 1. januar 2020 til den 31. december 2021.
            
            
               Denne forordning er bindende i alle enkeltheder og gælder umiddelbart i hver medlemsstat.
            
            
               Udfærdiget i Bruxelles, den 1.10.2019.
            
            
               
                     På Kommissionens vegne
               
               
                     Formand
                     Jean-Claude JUNCKER
               
            
         
         
            
                  
                     (1)
                  
                        EUT L 354 af 28.12.2013, s. 22.
               
               
                  
                     (2)
                  
                        EUT L 352 af 23.12.2016, s. 33.
               
               
                  
                     (3)
                  
                        EUT L 327 af 21.12.2018, s. 1.
               
               
                  
                     (4)
                  
                        EUT L 83 af 25.3.2019, s. 1.
               
               
                  
                     (5)
                  
                        https://stecf.jrc.ec.europa.eu/documents/43805/2537709/STECF+PLEN+19-02.pdf
               
               
                  
                     (6)
                  
                        EUT L 354 af 28.12.2013, s. 22. 
               
               
                  
                     (7)
                  
                        Europa-Parlamentets og Rådets forordning (EU) 2019/472 af 19. marts 2019 om en flerårig plan for bestande, der befiskes i de vestlige farvande og tilstødende farvande, og for fiskeriet efter disse bestande, om ændring af forordning (EU) 2016/1139 og (EU) 2018/973 og om ophævelse af Rådets forordning (EF) nr. 811/2004, (EF) nr. 2166/2005, (EF) nr. 388/2006, (EF) nr. 509/2007 og (EF) nr. 1300/2008 (EUT L 83 af 25.3.2019, s. 1).
               
               
                  
                     (8)
                  
                        Europa-Parlamentets og Rådets forordning (EU) 2019/472 af 19. marts 2019 om en flerårig plan for bestande, der befiskes i de vestlige farvande og tilstødende farvande, og for fiskeriet efter disse bestande, om ændring af forordning (EU) 2016/1139 og (EU) 2018/973 og om ophævelse af Rådets forordning (EF) nr. 811/2004, (EF) nr. 2166/2005, (EF) nr. 388/2006, (EF) nr. 509/2007 og (EF) nr. 1300/2008 (EUT L 83 af 25.3.2019, s. 1).
               
               
                  
                     (9)
                  
                        Kommissionens delegerede forordning (EU) 2016/2374 af 12. oktober 2016 om fastsættelse af en udsmidsplan for visse fiskerier efter demersale arter i de sydvestlige farvande (EUT L 352 af 23.12.2016, s. 33). 
               
               
                  
                     (10)
                  
                        Kommissionens delegerede forordning (EU) 2018/2033 af 18. oktober 2018 om fastsættelse af en udsmidsplan for fiskeriet efter visse demersale arter i de sydvestlige farvande for perioden 2019-2021 (EUT L 327 af 21.12.2018, s. 1).
               
               
                  
                     (11)
                  
                        https://stecf.jrc.ec.europa.eu/documents/43805/2147402/STECF+PLEN+18-02.pdf
               
               
                  
                     (12)
                  
                        https://stecf.jrc.ec.europa.eu/documents/43805/2147402/STECF+PLEN+18-02.pdf
               
               
                  
                     (13)
                  
                        https://stecf.jrc.ec.europa.eu/documents/43805/2147402/STECF+PLEN+18-02.pdf
               
               
                  
                     (14)
                  
                        https://stecf.jrc.ec.europa.eu/documents/43805/2537709/STECF+PLEN+19-02.pdf
               
               
                  
                     (15)
                  
                        https://stecf.jrc.ec.europa.eu/documents/43805/2537709/STECF+PLEN+19-02.pdf
               
               
                  
                     (16)
                  
                        https://stecf.jrc.ec.europa.eu/documents/43805/1099561/STECF+PLEN+15-02.pdf
               
               
                  
                     (17)
                  
                        https://stecf.jrc.ec.europa.eu/documents/43805/2537709/STECF+PLEN+19-02.pdf
               
               
                  
                     (18)
                  
                        https://stecf.jrc.ec.europa.eu/documents/43805/2537709/STECF+PLEN+19-02.pdf
               
               
                  
                     (19)
                  
                        https://stecf.jrc.ec.europa.eu/documents/43805/2147402/STECF+PLEN+18-02.pdf
               
               
                  
                     (20)
                  
                        https://stecf.jrc.ec.europa.eu/documents/43805/2537709/STECF+PLEN+19-02.pdf
               
               
                  
                     (21)
                  
                        https://stecf.jrc.ec.europa.eu/documents/43805/2537709/STECF+PLEN+19-02.pdf
               
               
                  
                     (22)
                  
                        https://stecf.jrc.ec.europa.eu/documents/43805/2537709/STECF+PLEN+19-02.pdf
               
               
                  
                     (23)
                  
                        https://stecf.jrc.ec.europa.eu/documents/43805/2537709/STECF+PLEN+19-02.pdf
               
               
                  
                     (24)
                  
                        Redskabskoderne i denne forordning henviser til koderne i bilag XI til Kommissionens gennemførelsesforordning (EU) nr. 404/2011 af 8. april 2011 om gennemførelsesbestemmelser til Rådets forordning (EF) nr. 1224/2009 om oprettelse af en EF-kontrolordning med henblik på at sikre overholdelse af reglerne i den fælles fiskeripolitik. For fartøjer med en længde overalt på mindre end 10 m henviser redskabskoderne i dette skema til koderne i FAO-klassificeringen af redskaber.